RESUMÉ

Denne rapport opsummerer Kommissionens evaluering af forordning (EU) nr. 376/2014 om indberetning og analyse af samt opfølgning på begivenheder inden for civil luftfart ("forordningen"), jf. forordningens artikel 24, stk. 2. Evalueringsrapporten giver feedback på, hvordan forordningen fungerer på nuværende tidspunkt, fem år efter dens ikrafttræden. Den sætter de vigtigste mål i forordningen i perspektiv og påpeger dens resultater med hensyn til at forbedre fuldstændigheden og kvaliteten af indberetninger af begivenheder, øge antallet af indberetninger, der indsendes og opbevares, og muliggøre beskyttelsen af indberettere. På den anden side fremhæver rapporten nogle af de vanskeligheder, der opstod i forbindelse med gennemførelsen af forordningen, især med hensyn til gennemførelsen af bestemmelserne om en "åben rapporteringskultur". Endelig drøftes det i rapporten, hvordan forordningen bidrager til at nedbringe antallet af havarier af luftfartøjer og dødsfald i forbindelse dermed. Konklusionerne i denne rapport underbygges af de data, der er indsamlet i forbindelse med en undersøgelse, som Kommissionen har bestilt, og som har til formål at evaluere gennemførelsen af forordning (EU) nr. 376/2014 om indberetning og analyse af samt opfølgning på begivenheder inden for civil luftfart.

FORORD

Flyvehavarier skyldes ofte en kæde af hændelser, hvilket betyder, at de ofte ikke kan tilskrives en enkelt årsag. Dette betyder på den anden side også, at der er mange muligheder for at forhindre dem, før de indtræffer, og at hvis et enkelt led i en sådan dødelig kæde af hændelser fjernes, kan et havari muligvis undgås.

Et afgørende element i forebyggelsen af flyvehavarier er indberetning og omhyggelig analyse af alle episoder og svigt, selv de mindste, i den daglige drift, som kan være en indikation på, at der findes potentielt alvorlige sikkerhedsrisici, som kan føre til havarier, hvis de ikke afhjælpes.

Indberetningen af begivenheder er baseret på en systemisk og databaseret tilgang til forebyggelse af havarier og en anerkendelse af, at det er afgørende for at kunne øge sikkerheden på en proaktiv måde, at man ser ud over placeringen af skyld, undtagen i visse nærmere definerede situationer — disse opfattelser er blevet bekræftet gennem flere årtiers forskning i sikkerhed og menneskelige faktorer.

Den nuværende lovgivning om begivenheder er forordning (EU) nr. 376/2014 . Reglerne fastsætter, hvordan relevante sikkerhedsoplysninger vedrørende civil luftfart indberettes, indsamles, opbevares, beskyttes, udveksles, videregives og analyseres, og hvordan passende foranstaltninger træffes på grundlag af dem.

1.INDLEDNING

I henhold til artikel 24 i forordning (EU) nr. 376/2014 skal Kommissionen senest den 16. november 2020 offentliggøre en evalueringsrapport om gennemførelsen af forordningen og forelægge den for Europa-Parlamentet og Rådet.

Forordning (EU) nr. 376/2014 trådte i kraft den 15. november 2015. Den har til formål at forebygge flyvehavarier og flyvehændelser og dermed forbundne dødsfald ved hjælp af feedback og indhøstede erfaringer fra begivenheder. En begivenhed er en sikkerhedsrelateret episode, som bringer, eller som, hvis den ikke korrigeres eller imødegås, kan bringe et luftfartøj, de ombordværende eller enhver anden person i fare. Forordningen har til formål at sikre, at relevante sikkerhedsoplysninger vedrørende civil luftfart indberettes, indsamles, opbevares, beskyttes, udveksles, videregives og analyseres. Dette gør det lettere for interessenter inden for luftfarten og de kompetente myndigheder at udarbejde passende afhjælpende foranstaltninger, således at der rettidigt kan træffes sikkerhedsforanstaltninger.

Denne sikkerhedsstyringsproces er afhængig af løbende tilgængelighed af sikkerhedsoplysninger. Et vigtigt element i indsatsen for at sikre, at det luftfartspersonale, der er tættest på, indberetter begivenheder, som kan udgøre en væsentlig risiko for luftfarten, er garantien for, at indberetningskilden holdes fortrolig, og at oplysningerne anvendes på en hensigtsmæssig måde. Med henblik herpå yder forordningen på visse betingelser beskyttelse til de personer, der indberetter begivenheder, og andre personer, der omtales i indberetninger af begivenheder, og sikrer, at oplysningerne kun anvendes til forbedring af sikkerheden.

Denne proaktive og evidensbaserede tilgang gennemføres af de relevante luftfartssikkerhedsmyndigheder i medlemsstaterne, af organisationer som en del af deres sikkerhedsstyringssystem og af Den Europæiske Unions Luftfartssikkerhedsagentur (EASA).

Forordning (EU) nr. 376/2014 suppleres af en gennemførelsesforordning , der fastlægger en liste over begivenheder inden for civil luftfart, som det er obligatorisk at indberette.

Forordningen trådte i stedet for direktiv 2003/42/EF, som pålagde de enkelte medlemsstater at oprette en obligatorisk national indberetningsordning. Medlemsstaterne skulle indsamle, opbevare, beskytte og indbyrdes videregive oplysninger om visse hændelser inden for civil luftfart. Direktivet indeholdt imidlertid ingen bestemmelser vedrørende analyse af de indsamlede data til gavn for luftfartssikkerheden. I betragtning af andre sideløbende indberetningskrav, både på europæisk og internationalt plan, har medlemsstaterne valgt at gennemføre direktiv 2003/42/EF på ret forskellige måder. Dette har resulteret i, at der f.eks. findes flere databaser om begivenheder på europæisk plan.

Som følge heraf fastlagde konsekvensanalysen fra 2012 af forslaget til forordningen om indberetning af begivenheder følgende specifikke mål for den nye forordning:

·at sikre, at alle begivenheder, hvor luftfartssikkerheden har været eller kunne have været i fare, indsamles og giver et fuldstændigt og klart billede af sikkerhedsrisiciene i EU og i medlemsstaterne

·at sikre, at indberetninger af begivenheder, som opbevares i de nationale databaser og i den europæiske centrale database (ECR), er fuldstændige og indeholder data af høj kvalitet

·at sikre, at de kompetente myndigheder får tilstrækkelig adgang til alle sikkerhedskritiske oplysninger, der opbevares i ECR, og at de udelukkende anvendes til at forbedre sikkerheden

·at sikre, at indberettede begivenheder analyseres effektivt, at sikkerhedsrisici påvises og om nødvendigt imødegås, og at de trufne foranstaltningers sikkerhedsmæssige effektivitet overvåges.